Latviešu konversācijas vārdnīca

Latviešu konversācijas vārdnīca (LKV) ir Anša Gulbja apgāda izdots vispusīgs enciklopēdisks izdevums latviešu valodā 21 sējumā, ko veido 43 008 šķirkļi 168 burtnīcās un kas aptver visas tajā laikā aktuālās zinību nozares. Vārdnīcas galvenais redaktors bija Arveds Švābe, nomināli arī Aleksandrs Būmanis un Kārlis Dišlers, bet atbildīgais sekretārs — Jānis Medenis.Latviešu konversācijas vārdnīca. 1.—21. sējums (1.—) (A-Tjepolo). Rīga: A.Gulbja apgāds, 1927.—1940. 43008 slejas.

 Vēsture 

Pievērsties grāmatniecībai un Latviešu konversācijas vārdnīcai izdošanai Ansi Gulbi iedvesmojuši Jēkaba Dravnieka Konversācijas vārdnīcas izstrādes centieni, par ko Gulbis rakstījis: „Toreiz, pirms 35 gadiem, kad saņēmu viņa izdoto Konversācijas vārdnīcas 1. burtnīcu, es tā sajūsminājos, ka nolēmu kļūt par grāmatnieku”.

1927. gada vasarā Ansis Gulbis pierunā Arvedu Švābi uzņemties enciklopēdijas veidošanu. Latviešu konversācijas vārdnīcas redakcijas kodolu veido arī Švābes līdzstrādnieks Benno Ābers, kā arī filoloģes Anna Dārziņa un Elza Ābele, bet pavisam enciklopēdijas veidošanā iesaistās vairāk nekā 100 Latvijas zinātnieku, kultūras darbinieku, pedagogu u.c. speciālistu, pieaicinot arī speciālistus no Lietuvas, Igaunijas, Somijas, Polijas u.c valstīm.

Latviešu konversācijas vārdnīcu četru sējumu apjomā bija paredzēts pabeigt pusotra gada laikā, taču sākotnējās ieceres vietā tai iznāk 21 sējums, kuru veidošana ilgst 13 gadus. Pirmo sējumu metiens bija 15 000 eksemplāros, kas no 7. sējuma samazinājās līdz 12 000, no 9. sējuma — līdz 10 000, bet no 17. sējuma — līdz 9000 eksemplāru.

Gulbis enciklopēdijas izdevumu sagatavošanu bija tik labi saorganizējis, ka to, kā arī visas izdevniecības darbu, pēc Gulbja nāves 1936. gadā veiksmīgi turpināja viņa māsas dēls Arvīds Mālītis. 1940. gadā, pēc Latvijas okupācijas, enciklopēdijas izdošanu apturēja pie šķirkļa Tjepolo.
Trimdā esošie autori vēlāk turpināja pārtraukto darbu pie 22. sējuma pabeigšanas, kuru 2004. gadā Rīgā izdeva apgāds "Antēra".Latviešu konversācijas vārdnīca. Galvenais redaktors: A. Švābe ... [u.c.]. Faksimilizdevums. Rīga: Antēra, 2000-2004. 22 sēj. ISBN: 9984-9313-9-0 

 Sējumi 

 Sējums Šķirkļi  Gads 1  A — Bekons  1927.—1928. 2  Bēkons F. — Čechoslovakija  1928.—1929. 3  Čechovs A. — Dytiscidae  1928.—1929. 4  Dz — Fabriku architektūra  1929.—1930. 5  Fabriku evakuācija — Gonadas  1930.—1931. 6  Gončarovs — Hysteron  1931. 7  I — Jelgava  1931.—1932. 8  Jelgavas apriņķis — Kāzas  1932.—1933. 9  Kazbeks — Krievupe  1933. 10  Krievu raksts — Latvija  1933.—1934. 11  Latvija — Laubana  1934.—1935. 12  Laube — Londonderi  1935. 13  Londons Dž. — Mēness kalni  1936.—1936. 14  Mēness kults — Neikirchs J. H.  1936. 15  Neilands — Paragvaja  1937. 16  Paragvaja — Plēpis J.  1937.—1938. 17  Plesa — Raganas  1938. 18  Raganiņas — Rudzi  1938.—1939. 19  Rudzi — Sirijs  1939. 20  Sirināji — Studentu padome  1939.—1940. 21  Studentu rota — Tjepolo Dž. B.  1940.

 Atsauces 

Kategorija:Latvijas enciklopēdijas